钦定古今图书集成/理学汇编/学行典/第057卷 > 徐三重庸斋日记 > 《义路赋》〈以言有君子得行斯路为韵〉唐·王棨
## 钦定古今图书集成/理学汇编/学行典/第057卷 > 徐三重庸斋日记 > 《义路赋》〈以言有君子得行斯路为韵〉唐·王棨

“义则本在，路犹彊名。”虽无有而为有，亦时行而则行。
人或未知，谓投足以山险；心如能制，信在躬而砥平。
既绝回邪，无差正直。居则思之而可见，忽尔觅之而
安得。默识终始，潜名南北。昧其所在，迷吾道之康庄。
能此是敦，造先王之阃阈。然而视之者不为好径，赴
之者岂曰多岐。迈德而谓其达矣，立身而何莫由斯。
“圣人每修。”孰虑乎崩榛所塞，君子常喻，宁求其老马
能知。稽夫近远甚夷，往来无苟。周朝之柱史奚弃鄘
国之贞妻。自守旁生行叶，于列树以宁殊；中引德车，
在摧轮而何有？莫不亘深仁宅，遥通礼园。匪豺狼之
所到，惟干橹以斯存。若乃循其轨，游其藩，有如入颜巷之中；恬然自乐，复似经桃蹊之上。“寂尔无言。可以
导彼深诚，臻乎奥旨。相逢尽重气之士，相护皆舍生
之子。徘徊其侧，多感分以遗身；驰骛于中，必先人而
后已。厥大斯著，其高或闻，异邪途之径捷，与左道以
岐分。五霸三王，既适此以图业；忠臣烈士，亦从兹而
报君。”夫如是，则踶跋所为，坦夷斯喻，于以辟百家之
蔽塞，于以洞五帝之旨趣。悲夫，冲蒙行险之徒，曷不
遵乎此路。